Štefan Svitko

**Štefan Svitko** (* 26. jún 1982, Žaškov) je slovenský motocyklový pretekár. Na Rally Dakar 2016 obsadil po jednom etapovom víťazstve a stabilných výkonoch konečné 2. miesto, čím sa po dvoch 5. miestach v roku 2012 a 2015 zaradil medzi dakarskú elitu.

## Rallye Dakar
Prvý štart na Rallye Dakar v roku 2010 pretavil na celkovú 13. pozíciu, čím sa stal najúspešnejším nováčikom. V nasledujúcom ročníku bol nútený odstúpiť v 8. etape pre poruchu motocykla, hoci sa priebežne pohyboval v prvej desiatke. Rallye Dakar 2012 odzrkadľoval skúsenosť a zohranosť tímu, čo v konečnom hodnotení Svitka vynieslo na celkové 5. miesto, no v nasledujúcom ročníku bol pre zranenie nútený predčasne odstúpiť po 12. etape. Jazdecké umenie potvrdil opäť v Dakare 2014, keď sa umiestnil na 9. mieste. 

Na Dakar 2015 štartoval za Slovnaft team na KTM Rally Replica 450, ktorá predstavovala technicky konkurencieschopný stroj. Mechanikom v tíme bol Zlatko Novosád a trojicu doplnil Maroš Kubačka. Po sérii vyrovnaných výkonov a pravidelnom umiestnení v prvej desiatke napokon skončil na konečnom 5. mieste. Dakar 2016 skončil po sérii výborných výsledkov na celkovom 2. mieste. Rallye Dakar 2017 poznačilo extrémne počasie - v nížinách na začiatku a konci vysoké teploty, v strednej hornatej časti zasa záplavy a zosuvy pôdy. Po penalizácii za nedovolené natankovanie a neskorý príchod v etape sa rozplynuli šance na dobrý výsledok. S jedným druhým a tretím miestom v etape skončil v 39. ročníku na konečnom 25. mieste. Jubilejný 40. ročník po páde a zranení nedokončil a z priebežného 8. miesta po 10. etape odstúpil. 

V ročníku 2019 sa Štefan Svitko postupne prepracoval na priebežné 8. miesto, no pre poruchu motocykla v 8. etape musel odstúpiť. Pôvodné informácie o ťažkom páde a poranení hlavy sám vyvrátil. V nasledujúcom ročníku sa stabilne pohyboval v druhej desiatke a postupne sa prepracoval na konečné 8. miesto, v ročníku 2022 obsadil 12. miesto, ktoré zopakoval i v roku 2023. V Rallye Dakar 2026 po páde v 3. etape a zranení pravého ramena odstúpil z priebežného 12. miesta.

## Umiestnenia na Rally Dakar
* Rallye Dakar 2010: 13. miesto (štart. číslo 128)
* Rallye Dakar 2011: odstúpil v 8. etape pre poruchu z priebežnej 8. priečky (štart. číslo 25)
* Rallye Dakar 2012: konečné 5. miesto (štart. číslo 32)
* Rallye Dakar 2013: po páde a poškodení motocykla odstúpil po 11. etape z priebežnej 22. priečky (po 10. etape bol na 7.priečke) (štart. číslo 6)
* Rallye Dakar 2014: konečné 9. miesto (štart. číslo 19)
* Rallye Dakar 2015: konečné 5. miesto (štart. číslo 18)
* Rallye Dakar 2016: konečné 2. miesto (štart. číslo 5)
* Rallye Dakar 2017: konečné 25. miesto (bez penalizácie 7. pozícia) (štart. číslo 2)
* Rallye Dakar 2018: po páde, zranení ramena a poškodení motocykla odstúpil po 10. etape z priebežnej 8. priečky (štart. číslo 9)
* Rallye Dakar 2019: odstúpil pre poruchu v 8. etape opäť z priebežnej 8. priečky (štart. číslo 11)
* Rallye Dakar 2020: konečné 11. miesto (štart. číslo 19)
* Rallye Dakar 2021: konečné 8. miesto (štart. číslo 11)
* Rallye Dakar 2022: konečné 12. miesto
* Rallye Dakar 2023: konečné 12. miesto
* Rallye Dakar 2024: konečné 9. miesto
* Rallye Dakar 2025: konečné 10. miesto
* Rallye Dakar 2026: po páde v 3. etape a zranení odstúpil z priebežného 12. miesta

## Referencie

## Ďalšia literatúra
* 

## Externé odkazy
* Oficiálna webstránka
* Svitko na dakar.com
* https://www.facebook.com/StefanSvitkoFanklub

Kategória:Narodenia v 1982
Kategória:Slovenskí motocyklisti
Kategória:Osobnosti zo Žaškova
Kategória:Jazdci Rallye Dakar
Kategória:Držitelia Krištáľového krídla